মোঃ আল আমিন, মাধবদী (নরসিংদী) : নরসিংদী পল্লী বিদ্যুৎ সমিতি-১ এর বিদ্যুতের পুরাতন মিটার বদলে দিয়ে নতুন প্রি-পেইড মিটার স্থাপন করায় গ্রাহকদের ভোগান্তি বেড়ে যাওয়ায় সংযোগকৃত প্রি-পেইড মিটার অপসারণ করে পুরাতন মিটার স্থাপনের দাবি জানিয়ে গত ১৮ জুলাই মাধবদী থানার নওপাড়া এলাকায় প্রি-পেইড মিটার গ্রাহকদের উদ্যোগে এক প্রতিবাদ সভায় পল্লী বিদ্যুতের ডিজিএম, সভাপতি ও নূরালাপুর ইউপি চেয়ারম্যান বরাবর স্মারকলিপি প্রদান করেন এলাকার শত শত বিদ্যুৎ গ্রাহক। নওপাড়া এলাকার প্রি-পেইড মিটারের শত শত ভুক্তভোগী গ্রাহকের অভিযোগ পূর্বের মিটারের চেয়ে প্রি-পেইড মিটারে অনেক সুবিধা বুঝিয়ে ও কোন কোন ক্ষেত্রে ভয়ভীতি দেখিয়ে বিদ্যুৎ অফিসের লোকজন পুরাতন মিটার খুলে নিয়ে নতুন প্রি-পেইড মিটার স্থাপন করে দিয়েছে যা সাধারণ গ্রাহকদের জন্য ভোগান্তির কারণ হয়ে দাঁড়িয়েছে। তারা তাদের স্মারকলিপিতে সমস্যার কথা তুলে ধরে বলেন পূর্বের মিটারের তুলনায় প্রি-পেইড মিটারে প্রায় দ্বিগুন বিল বেশী আসে যা ভৌতিক বিল বলে উল্লেখ করেন। এই মিটার সংযোগের পর ভোল্টেজ কম থাকায় পাখা, ফ্রিজ, এসি সহ অন্যান্য ইলেক্টনিক্স জিনিস চলে না বললেই চলে যা অনেক ক্ষেত্রে নস্ট হয়ে যাচ্ছে। অনেক ক্ষেত্রে মিটারে টাকা রিচার্জ করলেও সঠিক ব্যালেন্স দেখাচ্ছে না বরং উল্টো ঋন নেয় হয়েছে দেখাচ্ছে। কোন প্রকার কারণ ছাড়াই হঠাৎ বিদ্যুৎ বন্ধ হয়ে যাচ্ছে। তখন মিটার চেক করলে সঠিক কোন তথ্য দিচ্ছে না।